અમદાવાદઃ શહેરના ધ એરેના બાય ટ્રાન્સસ્ટેડિયામાં રમાઈ રહેલા કબડ્ડી વિશ્વ કપની બીજી સેમિફાઇનલમાં ગઈ કાલે જેવી આશા હતી તે પ્રમાણે જ બન્યું. યજમાન ભારતે થાઇલેન્ડને ૫૩ પોઇન્ટથી હરાવીને ફાઇનલમાં સ્થાન મેળવી લીધું. આસાન મુકાબલામાં ભારતે થાઇલેન્ડને ૭૩-૨૦થી માત આપીને ફાઇનલમાં પ્રવેશ કરી લીધો, આજે ફાઇનલમાં ભારતનો મુકાબલો ઈરાન સામે થશે. એક તરફ દેશમાં ધર્મની જેમ પૂજાતી વિદેશી રમત એવી ક્રિકેટ કે જે લોકોની નસેનસમાં વહી રહી છે, બીજી તરફ ભારતની પ્રાચીન રમતોની પરંપરાની વાહક એવી કબડ્ડીની રમત થોડા સમય પહેલાંથી સાવ વિસરાઈ ચૂકી હતી, પરંતુ હવે બદલાયેલા સમયે કબડ્ડીની રમતને ફરી એ સ્થાને લાવીને મૂકી દીધી છે, જ્યારે તે ક્રિકેટની રમતને પડકાર ફેંકતી નજરે પડી રહી છે.